ສະຫະລັດວ່າ ກຸ່ມ Haqqni ຢູ່​​ເບື້ອງຫຼັງ​ໃນ​ການ​ໂຈມຕີ ກາບູລ ກັບອີກ 3 ເມືອງ (ເບິ່ງວີດີໂອ)
ທໍານຽບຫ້າແຈກ່າວວ່າ ກຸ່ມ Haqqni ທີ່​ມີ​ຖານ​ປະຕິບັດງານ​ ຢູ່​ປາ​ກິ​ສຖານ ​ອາດເປັນຜູ້ຢູ່​​ເບື້ອງຫຼັງ​ ​ການ​ໂຈມຕີ ກາບູລ ກັບອີກ 3 ເມືອງ.
ທໍານຽບ 5 ແຈ ກ່າວວ່າ ມີທ່າທາງວ່າຕາໜ່າງຫົວຮຸນແຮງ Haqqni ທີ່ມີຖານປະຕິບັດ ງານຢູ່ປາກິສຖານ ອາດເປັນຜູ້ຢູ່ເບື້ອງຫຼັງໃນການໂຈມຕີແບບມີການປະສານງານກັນ ທີ່ເກີດຂຶ້ນໃນທົ່ວອັຟການີສຖານ ທີ່ເຮັດໃຫ້ພົນລະເຮືອນເສຍຊີວິດໄປ 4 ຄົນ ພະນັກງານ ຮັກສາຄວາມປອດໄພອັຟການິສຖານ 11 ຄົນ ແລະພວກກະບົດ 36 ຄົນ ການຕໍ່ສູ້ກັນໃນນະຄອນຫຼວງຂອງອັຟການີສຖານ ແລະໃນ 3 ແຂວງ ທາງພາກຕາເວັນ ອອກ ທີ່ໄດ້ເລີ່ມຂຶ້ນໃນຕອນບ່າຍຂອງວັນອາທິດແລ້ວ ແລະສິ້ນສຸດລົງເກືອບ 18 ຊົ່ວໂມງ ຫຼັງຈາກນັ້ນ ໃນຕອນເຊົ້າມືດຂອງວັນຈັນ ກຸ່ມກໍ່ການຮ້າຍທາລິບັນໄດ້ອ້າງເອົາຄວາມຮັບຜິດຊອບຂອງການໂຈມຕີຫຼາຍໆບັ້ນ ຊຶ່ງ ຮວມທັງສະຖານທູດຕ່າງໆ ຕຶກໂຮງການລັດຖະບານ ແລະຄ້າຍທະຫານຂອງອົງການ ເນໂຕນໍາອີກ ແຕ່ວ່າທັງກະຊວງພາຍໃນຂອງອັຟການີສຖານ ແລະທໍານຽບ 5 ແຈ ໄດ້ຖິ້ມ ໂທດໃສ່ຕາໜ່າງ Haqqni ທີ່ເປັນເຄືອຂ່າຍຂອງ ກຸ່ມກໍ່ການຮ້າຍ al-Qaida ທີ່ກ່າວວ່າ ໄດ້ປະຕິບັດງານຈາກບ່ອນຫຼົບລີ້ ໃນພາກຕາເວັນຕົກສຽງເໜືອຂອງປາກິສຖານ ປະທານາທິບໍດີຂອງອັຟການີສຖານ ທ່ານ Hamid Karzai ໄດ້ກ່າວເຖິງການໂຈມຕີດັ່ງ ກ່າວວ່າ ມັນໄດ້ສະແດງໃຫ້ເຫັນເຖິງການລົ້ມແຫຼວທາງດ້ານສືບລັບສຳຫຼັບພວກເຮົາ ແລະໂດຍສະເພາະແມ່ນສຳຫຼັບກຸ່ມເນໂຕ ແລະຮຽກຮ້ອງໃຫ້ມີການສືບສວນສອບສວນ ຢ່າງເຕັມທີ່ ແຕ່ກຸ່ມເນໂຕແລະບັນດາຜູ້ນໍາສະຫະລັດ ໄດ້ກ່າວເຖິງການຕອບຮັບຂອງກຳລັງ  ອັຟກາ ນີສຖານວ່າ ແມ່ນເປັນສັນຍານຂອງຄວາມກ້າວໜ້າ ໂດຍກ່າວວ່າ ການໂຈມຕີຈະບໍ່ມີຜົນ ກະທົບຕໍ່ແຜນການຖອນທະຫານຕ່າງປະເທດເທື່ອລະເລັກລະນ້ອຍ ອອກຈາກອັຟກາ ນີສຖານແຕ່ຢ່າງໃດ ແລະການມອບໂອນການຮັກສາຄວາມປອດໄພ ໃຫ້ຢູ່ໃນການຄຸ້ມ ຄອງຂອງກຳລັງທ້ອງຖິ່ນນັ້ນ ນາຍົກລັດຖະມົນຕີຂອງອອສເຕຣເລຍ ທ່ານນາງ Julia Gillard ໄດ້ກ່າວອ້າງ ເຖິງຄວາມ ກ້າວໜ້າດັ່ງກ່າວ ໃນວັນອັງຄານມື້ນີ້ ເວລາທ່ານນາງໄດ້ປະກາດວ່າ ທະຫານອອສເຕຣເລຍ ຈະເລີ່ມຖອນອອກຈາກອັຟການີສຖານ 1 ປີ ກ່ອນການວາງແຜນໄວ້ນັ້ນ ທ່ານນາງເວົ້າວ່າ ຂອບໃຈໃນຄວາມສຳເລັດຂອງກຳລັງທະຫານອັຟການີສຖານ ສ່ວນໃຫຍ່ຂອງກອງທະຫານ ຈຳນວນ 1,550 ຄົນຢູ່ທີ່ນັ້ນ ຈະຖືກຖອນກັບຄືນປະເທດ ພາຍໃນທ້າຍປີ 2013